text: Usikkerhed om borgmesters afløser i Folketinget
  21 november 2013 kl. 09.34
  Det er endnu ikke afgjort, hvem der skal overtage Jacob Bjerregaards mandat i Folketinget, når han fra nytår bliver borgmester i Fredericia.
  Første suppleant er socialdemokraten Anne Sina, der i 2011 var opstillet til Folketinget i Aabenraa-kredsen. Hun har siden trukket sig som kandidat.
  - Så nu skal jeg lige bruge de kommende dage på at overveje, hvad jeg skal gøre, siger hun til DR Syd.
  Anden afløser er Christian Rabjerg Madsen, Kolding, og han er klar til at blive folketingsmedlem.
  Christian Rabjerg Madsen har senest været initiativtager til et fakkeloptog mod rockerne i Kolding.
  